Summary: A xuíza considera probado que a súa actuación "produciu unha alteración da orde pública" e condénao a pagar 600 euros de multa a Roberto Rivas, que acusou a policía de cambiar a versión dos feitos, tal e como recoñeceu o xulgado no caso de Jorquera, que non foi sancionado.

O bombeiro que se negou a colaborar coa comisión xudicial para levar a cabo o desafiuzamento da anciá Aurelia Rey na Coruña terá que pagar unha multa de 600 euros logo de que o xulgado do contencioso-administrativo número 4 da Coruña desestimase o seu recurso. Xa que logo, a xustiza sanciona a Roberto Rivas co pagamento da sanción por "infracción administrativa" e por "provocación de reaccións no público que alteran ou poden alterar a seguridade cidadá". A xustiza condena a Roberto Rivas por "provocación de reaccións no público que alteran ou poden alterar a seguridade cidadá" A sentenza condena o recorrente tamén ao pago das costas, aínda que pode interpoñerse recurso de apelación nos quince días seguintes desde a notificación. Roberto Rivas -que aínda non recibiu a sentenza e que se enterou pola prensa da denegación do recurso- sostén que o procedemento sancionador incoouse en virtude do traslado que o comisario xefe da brigada provincial de seguridade cidadá fixo á Subdelegación do Goberno da declaración escrita dun policía nacional. Así, apela aos seus dereitos fundamentais e ao incumprimento de requisitos para avalar a súa versión. Roberto Rivas asegura que a policía modificou os atestados policiais para variar o relato do que acontecera naquel intento de desafiuzamento. "Non me entra na cabeza que calquera policía obvie a realidade do que pasou, e máis aínda se é un cargo. Ao final, a súa palabra vale moito máis que a túa polo cargo que ten, pero senta ao teu carón no xulgado e non che pode nin mirar á cara. Fan un atestado e ao mes e medio fan outro poñendo as cousas que, seguramente, lles dixeron desde arriba que tiñan que poñer. Non teñen maneira legal de amolar a alguén pero danlle a volta e buscan o xeito de facelo", declaraba nunha entrevista a Praza. Roberto Rivas sostén que a policía mudou a versión dos feitos para inculpalo Hai ano e medio, este bombeiro negouse a colaborar no desafiuzamento da anciá Aurelia Rey cando foi requirido para cortar unha cadea que impedía a entrada ao portal do edificio. Comunicou a súa negativa á policía, puxo o casco e colleu un cartel de Stop Desahucios para erguelo mentres abandonaba a rúa para volver ao camión. "Volveríao facer. Os bombeiros non debemos realizar este tipo de servizos; accedimos ao traballo para facer uns determinados labores, pero entre eles non está botar a xente das súas casas", dixo tras comparecer na vista tras presentar o recurso. A xuíza, non obstante, dá por "sentado" que "no exercicio do dereito de expresión se produciu unha alteración da orde pública con risco para as persoas, o que exclúe pretender amparar estes feitos no dereito de manifestación invocado". A administración demandada alegou a inadmisibilidade do recurso por "inadecuación do procedemento". A xuíza dá por "sentado" que "no exercicio do dereito de expresión se produciu unha alteración da orde pública con risco para as persoas" "O demandante confunde ou pretende confundir a denuncia co atestado, e naturalmente que teñen e deben aparecer diferenzas entre ambos", expuxo a xuíza, que rexeita "indefensión" no bombeiro. Así, resolve que a Subdelegación non vulnerou dereito fundamental ningún e estima que está acreditada a alteración da orde pública. A xustiza nega que se vulnerasen dereitos fundamentais, algo que si considerou no caso de Jorquera, recoñecendo incluso que a policía mudara a súa versión Non obstante, hai tan só unhas semanas, unha sentenza polos mesmos feitos resolveuse a favor do voceiro parlamentario do BNG, Francisco Jorquera, xa que o xuíz non considerou acreditado que fose cabeza visible da concentración nin que provocase reaccións no público e condenou a Subdelegación por "vulnerar os seus dereitos fundamentais". No ditame, a xustiza conclúe que a policía mudou a súa versión para acusar o parlamentario no desaloxo de Aurelia, xusto o que argumentou o bombeiro Roberto Rivas, que tamén fixo referencia a cambios na versión policial dos feitos. Stop Desafiuzamentos prepara xa unha campaña de 'crowdfunding' para colaborar no pagamento da sanción de Roberto e doutros activistas multados A sentenza contra Rivas é a segunda a favor da Subdelegación do Goberno, logo de outra polos mesmos feitos contra Paulo Simón Manuel Carril Vázquez, membro do Consello Local do BNG na Coruña. Ante esta situación, o colectivo Stop Desafiuzamentos da Coruña prepara xa unha campaña de crowdfunding a través de internet coa que pretende recadar fondos para colaborar no pagamento da sanción recibida polo bombeiro Roberto Rivas, pero tamén coas que teñen recibidos moitos outros activistas ou cidadáns anónimos por colaborar en diferentes e variadas protestas e concentracións. Ademais, medítase tamén se abrir unha conta para colaboración a través dunha entidade da banca ética. Nesta mesma semana está previsto que se presente esta campaña que comezaría a funcionar na rede os vindeiros días.


Summary: "Lamentábel que se inventariasen bens no Pazo sen facer sequera referencia á sua categoría de sitio histórico e á relación de ditos bens coa mesma", dixo Benito Portela.

O alcalde de Sada, Benito Portela, considera que o contido do Inventario de bens realizado pola Xunta é "manifestamente incompleto, impreciso e omisivo, ao non asociar os bens ou conxunto de bens coa categoría de sitio histórico. E Especialmente grave considera que no dito inventario "mesmo se silencie o feito de que o Pazo de Meirás é BIC, tratando case por igual todos os bens mobles existentes, o que degrada, desvaloriza e descategoriza a finalidade cautelar de dito inventario, que non era outra que evitar a súa retirada polos Franco", declara. O alcalde anuncia que acudirá á xuntanza desta cuarta feira cunha proposta de xestión conveniada inter-administrativa (Estado, Xunta, Diputación e Concello de Sada) para que, "á maior brevidade posible, o Pazo poda abrir súas portas á cidadanía" Para o alcalde de Sada a finalidade da realización do inventario era e debe de ser a medida cautelar de tutela da integridade do BIC (continente e contido), tal e como se precisa nos fundamentos xurídicos e parte resolutiva nos sucesivos Autos do Xulgado. Por outra banda, o alcalde anuncia que acudirá á xuntanza desta cuarta feira cunha proposta de xestión conveniada interadministrativa (Estado, Xunta, Diputación e Concello de Sada) para que, "á maior brevidade posible, o Pazo poda abrir súas portas á cidadanía". "Un convenio interadministrativo é, nesta fase de execución provisional, o instrumento mais axeitado de colaboración e cooperación para a xestión e financiamento dos usos e actividades no Pazo, o cal non impide a necesaria participación pública e asociativa . Unha vez a sentenza sexa firme, poderase abordar o réxime xurídico definitivo,", declara Benito Portela. Os Franco deberán devolver esta quinta feira, día 10, ao Estado o pazo de Meirás, que pasará ao patrimonio público 82 anos despois da entrega ao ditador e como resultado da execución provisional da sentenza ditada polo Xulgado de Primeira Instancia número 1 da Coruña que os condenou a súa devolución.


Summary: Estivo en corentena na súa casa desde a quinta feira pasada, cando soubo nunha conferencia de prensa que Irene Montero dera positivo en coronavirus.

O deputado de Galicia en Común e secretario xeral de Podemos Galicia, Antón Gómez-Reino, deu positivo no coronavirus, segundo anunciou el mesmo a través das súas redes sociais. O tamén candidato á presidencia da Xunta da coalición Galicia En Común-Anova Mareas estivo en corentena desde o mediodía da pasada quinta feira após coñecer o positivo por COVID-19 da súa compañeira de grupo parlamentario e ministra de Igualdade, Irene Montero. Desde ese momento, anunciou unha corentena na súa casa da Coruña e, segundo explicou en súas redes sociais, chamou ao teléfono habilitado pola Xunta para informar de que procedía dunha área de risco (Madrid) e que estivera en contacto con persoas infectadas. Finalmente, Gómez-Reino foi sometido á proba de coronavirus o domingo pasado na súa casa, á que viaxou unha unidade do Servizo Galego de Saúde. "Despois de seis días de corentena acabo de probar positivo para o COVID-19. Sigo traballando desde casa e pronto seguirei, como ata agora, todas as receitas sanitarias para deter a propagación do virus. Imos superar esta crise xuntos, sen non deixes a ninguén atrás ", dixo Gómez-Reino no seu perfil de Twitter. Tras 6 días de cuarentena veño de dar positivo na proba do #Covid_19. Continúo traballando desde casa e pronto para seguir, como ata agora, TODAS as prescripcións sanitarias para frear a expansión do virus. Imos superar esta crise unidas, sen deixar a ninguén atrás.ABRO FIO👇🏾— Antón Gómez-Reino🔻 (@AntonGomezReino) March 17, 2020


Summary: Adif sacou a licitación esta terza feira o contrato para implantar este sistema de seguridade nos tramos Vigo-Compostela e Compostela-A Coruña. O prazo de execución das obras é de 12 meses a contar desde a súa adxudicación.

O ERTMS, o sistema de seguridade que epritos e expertos aseguran que tería evitado o sinistro de Angrois, tardará aínda un ano en se incorporar á liña do Eixo Atlántico (A Coruña-Vigo). O Boletín Oficial do Estado publica esta terza feira a licitación por Adif do contrato para dotar de ERTMS a esa liña. O prezo de licitación ronda os 69 millóns de euros. O prazo máximo das probas de validación e posta en servizo será de seis meses e o de execución das obras de 12 meses, contadas a partir da adxudicación. As empresas teñen até o 1 de xuño para presentar ofertas. O 19 de maio de 2006 comezaban a circular no Estado español as primeiras liñas de alta velocidade equipadas co sistema de seguridade ERTMS, recomendado pola Unión Europea xustamente desde ese mesmo ano. O mencionado sistema componse doutros dous: o GSM-R que permite a comunicación por radio cos comboios; e un segundo, o ETCS, que tería evitado o sinistro de Angrois ao non lle permitir rebasar a velocidade máxima, os 80km/h, no tramo sinistrado, segundo peritos e expertos.


Summary: A diplomacia de EUA 'castiga' a palestinos e saharauís.

O ministro de Exteriores de Israel, Yair Lapid, inaugurou onte a misión diplomática do país en Marrocos, no marco dunha visita oficial de dous días para fortalecer as relacións bilaterais, tras acordaren en 2020 restabelecer lazos. Aquel acordo produciuse no contexto dunha negociación a tres bandas, pola que o Goberno dos EUA recoñecía a soberanía marroquí sobre o Sáhara Occidental a cambio de Rabat iniciar relacións con Tel Aviv. Un golpe duplo para as aspiracións dos pobos saharauí e palestino. A visita de Lapid, que a cualificou en Twitter de "momento histórico", é a primeira dun ministro de Exteriores israelí desde 2003. Na cuarta feira reuniuse co seu homólogo marroquí, Naser Burita. E onte, ademais da inauguración da misión, estaba prevista unha reunión en Casablanca con membros da comunidade xudía e un rezo na sinagoga Beth-El. Lapid dixo que a visita "é continuación da longa amizade e fondas raíces e tradicións da comunidade xudía e da comunidade israelí con orixes en Marrocos". Previo ao estabelecemento do Estado de Israel, en 1948, Marrocos albergaba unha importante poboación xudía, cuxos antergos chegaron procedentes da Península Ibérica tras a expulsión ordenada en 1492. Marrocos e Israel manteñen relacións informais desde hai décadas. Na de 1990 intensificáronse tras os acordos de paz entre israelís e palestinos, mais racharon por completo en 2000 coa Segunda Intifada. Dous Estados Lapid entregou ás autoridades marroquís unha carta do presidente israelí, Isaac Herzog, convidando o rei Mohamed VI a visitar Israel. Na misiva, publicada polo ministro en Twitter, Herzog agradece ao monarca a "decisión de establecer unhas relacións diplomáticas totais, pacíficas e amigábeis" e a súa contribución "á reconciliación árabe-israelí". Neste sentido, Bourita, avogou pola necesidade de continuar coas negociacións para pór fin ao conflito. "É a única forma de chegar a unha solución final, sostíbel e global sobre a base da solución de dous Estados, vivindo un á beira do outro en paz e seguridade", sinalou. "É imperativo preservar o carácter único da Cidade Santa [Xerusalén] como patrimonio universal da humanidade, dotado dun profundo simbolismo e un espírito para os discípulos das tres relixións monoteístas", dixo Bourita. E Lapid retrucou que "as únicas guerras que teñen algún significado son aquelas contra a pobreza, a ignorancia, as pandemias e a enfermidade", para despois citar o Corán: "de se inclinaren cara á paz, ti tamén debes inclinarte cara a ela". Continuidade diplomática Israel chegou, coa mediación do expresidente estadounidense Donald Trump, a outros acordos similares con Emiratos Árabes Unidos (EAU), Bahrein e Sudán. Lapid viaxou recentemente a EAU para abrir a embaixada e un consulado israelís neste país. O actual Goberno dos EUA, por medio do seu ministro de Exteriores, Anthony Blinken, tamén manifestou "satisfacción" pola visita do legado israelí a Marrocos. "A viaxe de Lapid, o primeiro a Marrocos por parte dun xefe diplomático israelí desde que se anunciou o acordo para estabelecer relacións diplomáticas plenas entre ambos os países, é importante para Israel, para Marrocos e para a rexión en xeral". "EUA seguirá a traballar con Israel e Marrocos para fortalecer as nosas asociacións e crear un futuro máis pacífico, seguro e próspero para todas as persoas da rexión", engadiu, eludindo citar o conflito do Sáhara.


Summary: O orzamento da Xunta aumentaría até os 10.000 millóns.

As balanzas fiscais que cada ano publica o Ministerio de Facenda agochan aspectos cruciais para variar o resultado final. Imputacións absurdas como a Seguridade Social e medias verdades como o cálculo por partes de determinados impostos como o IRPF e o IVE decantan o saldo a prol do Estado, aínda que a realidade é que Galiza recada 4.300 millóns máis que o orzamento da Xunta para 2015. O que reparte leva sempre a mellor parte. Non hai outra forma máis precisa de definir as relacións económicas entre dous axentes que este ancestral dito popular. En esencia, e cos matices que achegan as diversas metodoloxías de cálculo modernas, este axioma prevalece na interacción entre o Estado central e as Comunidades Autónomas na hora clave: a da repartición dos cartos recadados pola vía impositiva. Podes ler a reportaxe completa no número 209 do semanario en papel á venda xa na nosa loxa.


Summary: O toque de recoller e o fechamento perimetral non se aplicarán desde agora a ningún concello. Aliás, Sanidade aumenta a permisividade coas reunións entre non conviventes e alivia as restricións que rexían sobre a hostalaría.

"A situación epidemiolóxica xa non demostra estabilidade, senón unha clara baixada dos indicadores da pandemia". Con estas palabras anunciou nesta cuarta feira o presidente da Xunta, Alberto Núñez Feixoo —na rolda de prensa posterior á reunión da terza feira do Comité Clínico—, as novas medidas que rexerán o que semella ser a fase final da desescalada na Galiza. Segundo os últimos datos ofrecidos pola Consellaría de Sanidade, recadados até as 18 horas da terza feira, xusto cando se cumpría un mes do decaemento do estado de alarma, o país rexistrou a cifra máis baixa de casos activos desde o 18 de agosto de 2020, 1.679 (50 menos que un día antes e en descenso por décimo oitava xornada consecutiva), mentres naquela data foran 1.678. "Estamos igual que en agosto pasado, coa diferenza de que agora temos vacinas", salientou o presidente. De feito, até o momento foi inmunizado coa pauta completa 35,8% da poboación galega (845.086 persoas), mentres máis da metade, en concreto 56,5% (1.335.184), recibiu polo menos unha dose do fármaco. Así mesmo, segundo Sanidade, 96% das e dos maiores de 50 anos xa obtivo a primeira vacina e case 60% é totalmente inmune á Covid-19. Porén, Núñez Feixoo advertiu que a porcentaxe de persoas vacinadas contra a Covid-19 é aínda insuficiente: "A prudencia acredita que sigamos en situación de emerxencia sanitaria para seguir xestionando a pandemia". O Sergas "repesca" a quen non acudiron a se vacinar O Servizo Galego de Saúde (Sergas) está a chamar a todas aquelas persoas que, malia seren citadas para se vacinar, non acudiron "por diferentes motivos". Sexa cal for, todas elas son "repescadas" a través dunha nova rolda de citacións que o Sergas realiza ao rematar cun grupo poboacional, priorizando os de maior idade. Segundo os datos que manexa a Consellaría, 100% das e dos cidadáns maiores de 80 anos foron xa vacinados, polo que o Sergas comeza chamando o 1,3% de persoas entre 70 e 79 que non recibiron o fármaco cando lles correspondía. O rexeitamento da vacina aumenta conforme diminúe a idade do grupo en cuestión, polo que a "repesca" concentraría a poboación máis nova. Núñez Feixoo confiou en citar por esta vía "2o.000 persoas cada semana". Aliás, esta mesma semana comezou a vacinación do colectivo de entre 40 e 49 anos e a comezos de xullo iniciarase coas persoas de 30 a 39. De forma paralela, calquera cidadán ou cidadá maior de 18 anos poderá solicitar unha cita voluntaria. Sen toque de recoller nin fechamento perimetral Nas últimas 24 horas tamén caeron os novos contaxios a 71 (-11), dos cales 68 foron detectados a través das 4.915 probas PCR practicadas, polo que a taxa de positividade fica en 1,4%, por baixo do limiar de 5% recomendado para dar por controlada a pandemia, unha cifra que non se supera desde mediados de febreiro. Así mesmo, 15 doentes da Covid-19 están a ser atendidas nas UCI do país (+1), ás que hai que sumar as 56 que están internadas en unidades hospitalarias convencionais (-9). E nesta cuarta feira, segundo anunciou o presidente galego, sumouse unha nova vítima mortal ao cómputo global da pandemia, que ascende a 2.428 pasamentos. Tamén remiten, na recta final do curso escolar, os casos activos nos centros de ensino: 294 (-24), ao tempo que seguen fechadas catro aulas (-3). Aliás, na residencia de maiores Nosa Señora do Carme de Sarria continúa infectado un usuario xa vacinado, "en bo estado", segundo Sanidade. Galiza, por outra banda, ten unha incidencia acumulada a 7 días de 21 casos por cada 100.000 habitantes, e a 14 días de 51. Con estes datos sobre a mesa, o Comité Clínico decidiu aliviar de novo as restricións sociosanitarias, cun novo paquete de medidas que entrará en vigor ás 00.00 horas deste sábado e que se publicará no Diario Oficial da Galiza (DOG) á maior brevidade posíbel, segundo dixo Núñez Feixoo. Ao feche desta edición aínda non estaba dispoñíbel o documento. Así, a partir da fin de semana non haberá ningún concello nos niveis máximo ou alto, o que supón a fin do toque de recoller, o fechamento individual de concellos ou a paralización total da hostalaría. Maior liberdade para as reunións sociais As novas directrices afectan especialmente os encontros sociais, que xa non terán limitacións horarias —permítense as reunións entre a 1 e as 6 horas da madrugada— nin de participantes, sexan conviventes ou non, polo que non haberá un número máximo como até o de agora, quer nos domicilios, quer en espazos públicos. "Xa non está prohibido, mais seguimos sen recomendalo", matizou Núñez Feixoo, que aproveitou para facer "un novo chamamento á responsabilidade". Si se manterá na hostalaría, pola contra, o máximo de seis persoas en espazos interiores e quince nas terrazas. Os locais poderán abrir a 30% da capacidade total no interior e 50% no exterior nos cinco únicos concellos que fican no nivel medio —Mos, Oroso, Soutomaior, Viveiro e Xove—, e de 50% e 75% respectivamente nos municipios restantes, que figuran no nivel máis baixo. Neste senso, Sanidade non distingue xa no que concirne ás limitacións horarias entre bares, cafetarías, tascas, restaurantes ou outros locais hostaleiros —todos poden abrir agora até a 1 da madrugada—, xa que a única condición é disporen dun contador de CO2 para garantir a calidade do aire. "É o mellor investimento que pode facer un bar", dixo o presidente, en alusión a que poderá ser útil todos os invernos "para saber que é un lugar seguro e evitar o contaxio doutras doenzas como a gripe". Actividades de lecer Sanidade tamén flexibilizará as restricións para as actividades do tempo de lecer destinadas á cativada e a mocidade. A capacidade máxima será de 70% e permitiranse até 125 asistentes ao aire libre e 50 no interior. Aliás, haberá "grupos burbulla", de até catro persoas en interiores e seis en exteriores, e nas actividades con monitores ou monitoras o máximo será de dez participantes, á marxe do emprazamento. Os albergues xuvenís operarán a 70% e as tendas de campaña a 50%, mentres os albergues para persoas peregrinas manterán o máximo de 30%, coa excepción dos grupos que se acrediten como "grupo burbulla" asinando unha declaración responsábel, que poderán compartir habitación sen límite de capacidade. No tocante ao lecer nocturno, o dirixente da Xunta lembrou que esta fin de semana decorrerán senllas probas piloto en seis estabelecementos do país, mais a decisión da apertura "depende do Goberno estatal", que foi o organismo "que o fechou o pasado agosto". Porén, garantiu que o sector volverá operar, "dunha forma ou doutra", a partir do 1 de xullo. Finalmente, anunciou que o Comité estudará nas vindeiras datas un protocolo para comezar a retirada das máscaras en espazos exteriores, facéndoo por concellos ou agrupacións dos mesmos. Mais esta é unha cuestión de competencia estatal. Así as cousas, a aprobación desta nova normativa, como xa adiantara Núñez Feixoo a primeira hora, dependía de que o Consello Interterritorial —liderado polo Ministerio de Sanidade— confirmase pola tarde a suspensión do plan de medidas publicado o sábado no Boletín Oficial do Estado (BOE). O documento acoutaba á hostalaría e as reunións sociais e foi aprobado "sen consenso", segundo censurou na cuarta feira o mandatario galego. Un consenso que, en palabras da ministra, Carolina Darias, "é cada vez máis complicado". Nova normativa Noutra orde, Núñez Feixoo adiantou que o Comité Clínico traballará esta semana nunha revisión integral de todos os regulamentos impostos con motivo da pandemia, a fin de actualizar a normativa en todos os ámbitos. De ser posíbel, presentaríase na vindeira reunión das persoas expertas, o 15 de xuño, para que entrase en vigor o sábado 19. En caso contrario, a súa vixencia comezaría o día 26.


Summary: Galicia, Mellor Sen Touradas, Asociación Animalista Libera e Fondation Franz Weber afirman que é a a demanda máis seguida que ten por obxeto unha reivindicación no municipio coruñés.

Máis de 115.000 sinaturas piden a supresión de eventos tauromáquicos na Coruña, unha cifra que para as entidades promotoras (Galicia, Mellor Sen Touradas, Asociación Animalista Libera e Fondation Franz Weber) é todo "un novo récord de participación". Afirman que é a demanda máis seguida que ten por obxeto unha reivindicación no municipio coruñés. Esta proposta remite de xeito automático un correo electrónico a diferentes destinatarios, neste caso á Área de Alcaldía, o IMCE e a Concellería de Cultura. Isto significa que dende a entrega "física" de sinaturas do pasado 11 de Xuño, estes departamentos recibiron unha media de 640 mensaxes diarias. No calendario da plataforma está "rematar coa tauromaquia e apuntalar esta victoria cunha maioría social e política no pleno da corporación". Nestes tres anos de lexislatura o traballo cos grupos da oposición tense incrementando dun xeito sustancial e o Partido Popular fica só na súa defensa das touradas e dos subsidios ás mesmas. Dende 2011 o goberno municipal xa gastou 600.000 euros no financiamento dunha actividade que só colleita fracasos económicos, a mellor proba de que non hai demanda nin afición taurina.


Summary: Dunha parada cardiorespiratoria cando estaba no seu despacho.

O conselleiro de Facenda, Valeriano Martínez, faleceu na mañá desta cuarta feira no seu despacho dun infarto. A nova causou unha grande sorpresa e pesar na política galega, onde líderes políticos e organizacións amosaron o seu pesar pola morte. Fontes da Xunta confirmaron que o falecemento do conselleiro produciuse no seu despacho de San Caetano, onde se atopaba traballando e foi atendido polos servizos de emerxencias, que non puideron facer nada por salvar a súa vida. O presidente galego, Núñez Feixoo, dirixíase cara ao acto de Conxemar, en Vigo, cando foi informado da morte do conselleiro, que se produciu ao redor das 13:30 horas, e cancelou a súa participación no evento. Pouco despois de confirmarse oficialmente a noticia, o Executivo galego ratificou que suspendía a axenda de todos os cargos da Xunta. "Un bo rapaz" "Un borapaz". Así definen os seus colaboradores a Valeriano Martínez García, que desde 1985 traballou para a Administración, sempre a carón do actual presidente da Xunta, quen o elixiu como conselleiro de Facenda en febreiro de 2015. Os seus compañeiros destacan a alma de "servidor público" de quen faleceu esta cuarta feira, de feito, en acto de servizo, mentres traballaba no seu despacho da Xunta, no complexo administrativo de San Caetano en Santiago, coa elaboración dos orzamentos galegos para 2022 sobre a mesa. A súa relación con Feixoo remóntase aos primeiros pasos da administración galega. No primeiro Goberno de Manuel Fraga coincidiron na Consellaría de Sanidade, ocupando unha subdirección xeral Valeriano Martínez cando era titular do departamento José Manuel Romay Beccaría e secretario xeral o actual xefe do Executivo galego. Estaba casado e tiña un fillo, e presumía da súa orixe na ría de Aldán Traxectoria Martínez nacera en Aldán (Cangas) en 1961, e era licenciado en Ciencias Económicas e Empresariais pola Universidade de Santiago de Compostela e diplomado en Xestión de Xerencia Hospitalaria pola Escola de Alta Dirección e Administración. Desde 1985 era funcionario do corpo superior de administración xeral da Consellería de Economía e Facenda Até o seu nomeamento como conselleiro de Facenda en febreiro de 2015 exerceu como secretario xeral da Presidencia da Xunta. Anteriormente, entre outras responsabilidades, foi director xeneral de Recursos Humanos do Sergas, director xeral de Transporte e auditor do Consello de Contas de Galiza. Sentimos profundamente comunicar que o conselleiro de Facenda, Valeriano Martínez, acaba de falecer no seu despacho despois dunha parada cardiorrespiratoria. A maior das apertas a todos os seres queridos dun traballador público que sempre estivo ao servizo do pobo de Galicia— Xunta de Galicia (@Xunta) October 6, 2021 Expresamos o noso pésame polo falecemento de Valeriano Martínez, Conselleiro de Facenda. Transmitimos as nosas condolencias á súa familia e seres queridos, así como ao @ppdegalicia. pic.twitter.com/67JpYh6IbR— BNG (@obloque) October 6, 2021 Hoy Galicia pierde a un servidor público ejemplar. Nosotros, a uno de los nuestros. Deja un importante legado político pero, sobre todo, un gran vacío personal. Todo nuestro cariño a sus seres queridos y nuestro respeto hacia un amigo que se ha ido trabajando por los gallegos.— PP de Galicia (@ppdegalicia) October 6, 2021 Conmocionado e triste polo inesperado falecemento do conselleiro de Facenda. O meu máis sentido pésame á súa familia, ao goberno de Galicia e a todo o PP— Gonzalo Caballero (@G_Caballero_M) October 6, 2021 As miñas condolencias á familia e amizades de Valeriano Martínez, nun momento de conmoción e tristura compartida. Un abrazo tamén a súa familia política, ao PP, que vive hoxe un día de loito.— Ana Pontón (@anaponton) October 6, 2021


Summary: Os asinantes cren necesario e urxente "avanzar desde a diversidade para articular a resistencia e as alternativas ao modelo recentralizador e antisocial da dereita extrema. Espazo Plural reunirase en xuño en Valencia coa intención de concretar a forma de cooperar entre as forzas políticas territoriais, de esquerdas e ecoloxistas.

Espazo Plural, a rede de partidos e organizacións políticas das esquerdas renovadoras, nacionais, republicanistas, laicas e ecoloxistas do Estado Español, reuniuse este fin de semana en Sevilla para debater como alcanzar un "programa de mínimos" que lle permita ser unha alternativa de esquerdas, ecoloxista e plurinacional ao Goberno de Mariano Rajoy, ao que cualifican como "a dereita máis extrema que nos gobernou desde a reinstauración da democracia". Espazo Plural reunirase en xuño en Valencia coa intención de concretar a forma de cooperar entre as forzas políticas territoriais, de esquerdas e ecoloxistas Para chegar a colaboracións políticas concretas, Espazo Plural reunirase en xuño en Valencia coa intención de concretar a forma de cooperar entre as forzas políticas territoriais, de esquerdas e ecoloxistas. As organizacións integrantes en Espazo Plural alcanzaron un acordo, denominado Declaración de Sevilla, que alerta de que "a realidade española aseméllase cada vez máis á de Grecia, coa preocupante diferenza de que non existe unha alternativa política como a que representa Syriza". Por iso, Espazo Plural considera que esa alternativa debería "armarse a partir da confluencia horizontal das diferentes forzas de esquerdas" do conxunto do Estado español. O programa de mínimos, para "avanzar cara a un cambio real de modelo económico, político, social e ambiental", debería concretarse por partidos e organizacións políticas e sociais que "compartan os valores da solidariedade, a sustentabilidade, a igualdade, a xustiza social e a democracia". Os asinantes da Declaración de Sevilla cren necesario e urxente "avanzar desde a diversidade para articular a resistencia e as alternativas ao modelo recentralizador e antisocial da dereita extrema" Os asinantes da Declaración de Sevilla cren necesario e urxente "avanzar desde a diversidade para articular a resistencia e as alternativas ao modelo recentralizador e antisocial da dereita extrema" representada polo PP. Co obxecto de ser esa alternativa que "a cidadanía está a esperar con urxencia", lanzaron un chamamento a todas as persoas e organizacións que compartan as formulacións da Declaración de Sevilla para "construír unha nova orde social e político ao servizo das persoas, os pobos e o medio ambiente". Ratificaron a declaración de Espazo Plural: Juan Martín, secretario xeral de Chunta Aragonesista, Laia Ortiz, portavoz e deputada no Congreso de Iniciativa per Catalunya Verds; María José López, dirixente de Nueva Canarias; David Abril, coordinador de IniciativaVerds (Baleares); Juan Martínez, vicecoordinador de Espazo Ecosocialista Galego; Mireia Mollá, deputada na Cortes Valencianas e membro de Iniciativa do Poble Valenciá (Compromís); e Pilar González, en representación de Primavera Andaluza. Por último, durante a tarde, todas as organizacións asinantes da Declaración de Sevilla celebraron un debate público ao que asistiron representantes de Izquierda Abierta, CC.OO, UGT, EQUO, ATTAC, FACUA e Alternativa Si Se Puede de Tenerife que, xunto á cidadanía, debateron coas formacións de Espazo Plural acerca da confluencia da esquerda, de caracter nacional, renovadora e ecoloxista do Estado español.


Summary: Os colectivos, que souberon onte que o Goberno galego da sete días aos centros para que teñan os seus documentos particulares, sosteñen que o proxecto da Consellaría de Educación podería non ser viábel. Desde a Confapa-Galiza opinan que isto supón rexeitar a responsabilidade e trasladarlla ás familias.

Após que a Xunta anunciara onte o seu plan de ensinanza virtual e pedira a colaboración das directivas dos centros educativos para preparar documentos específicos de cada infraestrutura en sete días, os sindicatos manifestaron esta sexta feira que ven unha "improvisación" neste tema por parte da Consellaría de Cultura, Educación e Universidade. As centrais teñen dúbidas de como está a levar o Goberno de Alberto Núñez Feixoo a planificación educativa ante a Covid-19 e pensan que esta nova proposta quizais non sexa "viábel", fundamentalmente no que atinxe á asignación de recursos informáticos ás e aos estudantes no caso de que sexa preciso recorrer a un confinamento total ou parcial. Desde o punto de vista do representante da CIG-Ensino, Suso Bermello, a estas alturas "a formación do profesorado" para abordar un cambio así "é insuficiente". Dubidan "do que poida dar de si o plan" e mesmo lembran que o departamento de Román Rodríguez tiña que ter mirado os recursos tecnolóxicos antes de pensar en imposicións. Ao parecer de Bermello, isto "é un exemplo de improvisación e de falta de xestión". O seu homólogo en UGT-Galiza, Felipe Balboa, entende como positivo que xa haxa movementos de tipo preventivo. Porén, ve "dificultade para levar á practica" cuestións como os horarios. Balboa rexeita, igualmente, que se lles obrigue aos pais a ter equipamento e conexión a internet. Habería máis marxe de manobra se este proxecto para combater a pandemia comezara a xestarse en verán "e non agora". Propaganda e carga de traballo para as familias A secretaria xeral da Federación de Ensino de CC.OO., Luz López, pensa que estas medidas, que tardaron "demasiado tempo", son "propaganda" e volve insistir na "improvisación". Por iso, o sindicato pediu que se retirara o plan. Anpe Galiza ve "inviábel" aplicar os capítulos que sinala Educación. "Non entendemos tampouco a urxencia dos sete días para preparar as aulas virtuais dos centros educativos", indican as mesmas fontes a través dun comunicado. Neste contexto, tamén as familias amosan o seu malestar. O presidente da Confederación Galega de Anpas de Centros Públicos (Confapa-Galiza), Rogelio Carballo, avisa de que o plan é "negativo". A este respecto, destaca que se precisa "formación do profesorado". "Non se pode facer un cambio de horarios en sete días" e "descargando" a "responsabilidade" do mantemento dos estudos só nas unidades familiares, sinala. Neste contexto, tamén trascendeu hoxe que o Tribunal Superior de Xustiza da Galiza (TSXG) denegou impor á Consellaría a adopción das medidas cautelarísimas solicitadas por unha das familias contrarias a que os seus fillos asistan a clase de forma presencial polo risco de contaxio.


Summary: Como prato forte para esta fin de semana destacamos os concertos, proxeccións de filme e exposicións da feira Womex, en Santiago de Compostela. Un evento idóneo para abrir novas fronteiras musicais e ouvir a grandes artistas procedentes de diversas partes do mundo.

Sexta Feira IX Ventorock Redondela Ventosela Crianzas e maiores poderán gozar coas actividades programadas neste festival, até o sábado 22 de outubro. Na sexta feira haberá un concurso de Bandas no cal participarán agrupacións como Pelusa (Vigo), Solfabirras (Pontevedra) e Fendecha Sikaflex (Mugardos). O sábado realizarán obradoiros, un magosto e concertos a cargo de Retroblues (Redondela) e The Skarnivals (Bueu), entre outros. WOMEX Santiago de Compostela A feira das músicas do mundo continúa até o 22 de outubro con actuacións musicais, proxeccións de cinema e exposicións. Destacamos a presenza, na sexta feira 21 de outubro, de Bixiga 70 (Brasil), Throes & The Shine (Angola/ Portugal) e José Mucavele (Mozambique). O sábado 22 de outubro, subirán ao escenario artistas como Gisela João (Portugal), Narf & Timbila Muzimba (Galiza/ Mozambique) e Anelis Assumpção (Brasil). Eroski Paraíso e Miguel de Lira Carballo Auditorio do Pazo da Cultura 21.00h Posta en escena de Eroski Paraíso, a nova produción de Chévere, dentro da programación de sala do FIOT. Eroski Paraíso é unha comedia social onde se explora a memoria colectiva dunha xeración. Ao finalizar esta obra farase entrega do premio Xograr de Outono FIOT 2016 a Miguel de Lira pola súa traxectoria profesional. Sábado Curtopia Valadares Alg-a LAB Festival do audiovisual que foca a súa atención no formato curto e documental. Asemade, como actividades paralelas contarán con Webseries, concertos, fanzines, etc. Domingo Lobos sucios Cedeira Auditorio Municipal 18.30h Proxección do filme galego Lobos Sucios, unha historia centrada na situación das minas de volframio que foron explotadas na Galiza polos nazis durante a Segunda Guerra Mundial. Teatro Familiar San Sadurniño Casa da Cultura Representación da obra 2021, unha odisea na Terra, unha comedia familiar de aventuras que aborda os problemas causados pola contaminación ambiental coa finalidade de fomentar as boas prácticas entre as persoas máis novas. Segunda Feira Amal Santiago de Compostela Auditorio Abanca Volta unha nova edición do Festival Amal de cinema euroárabe con once proxeccións até o 29 de outubro. Nesta ocasión, os filmes centran a súa atención no papel da muller dentro da actual sociedade. Terza Feira aRi(t)mar Santiago de Compostela Teatro Principal 20.00h Gala de entrega dos premios de aRi(t)mar Galiza e Portugal para dar a coñecer e difundir a música e poesía editada na Galiza e en Portugal, organizado pola Escola Oficial de Idiomas de Compostela.


Summary: Até 22 axentes da Policía e da Garda Civil estaban chamados a declarar na segunda xornada do xuízo. A liña argumental: relacionar o acontecido aquel día con "independentismo radical" e "violento"

Segundo día de xuízo a 12 persoas polos incidentes na manifestación de Galicia Bilingüe de 2009 e para as que a Fiscalía pide 45 anos de prisión. Como na primeira xornada, un forte dispositivo policial na contorna dos xulgados, desta vez mesmo impedindo á xente achegarse ate o edificio. Tamén como na primeira xornada, un grupo de persoas a mostrar a súa solidariedade e apoio para cos e coas encausadas neste proceso. Algúns policías recoñeceron que simpatizantes de GB provocaron enfrontamentos No primeiro día de xulgamento foi a quenda das persoas procesadas. Neste segundo, até 22 axentes das Forzas de Seguridade do Estado estaban citados a prestar declaración. Policías e anti-disturbios que naquel 8 de febreiro estaban en Santiago de Compostela. A defensa solicitou que se individualizasen os delitos para así evitar a indefensión dos detidos. Identificados "por ser coñecidos do entorno" Segundo o relatado por Irmandade TV (expulsa da sala por chiar o decorrer das declaracións), nas declaracións houbo policías que recoñeceran que non viran os acusados e outros que sinalaban que as imaxes empregadas tiráranas de intenet, non sendo obtidas no momento dos feitos. Outras declaracións de axentes, como recolleu Irmandade TV, indican que se procedeu a identificar a determinadas persoas porque eran "coñecidas do entorno". Outros recoñecen que aos encausados non se lles interviu ningún "obxecto perigoso". A liña argumental mantida por policías era que ese día temían actuacións violentas do "independentismo radical" e xustificaban ese vaticinio en que había pintadas e cartaces contra Galicia Bilingue. "Non recoñecín a ninguén" Outro axente asegura que nos vídeos non recoñeceu a ningún dos encausados, mais que si os recoñeceu o secretario "e eu asinei porque actuaba como instrutor", afirma Irmandade TV. O propio instrutor recoñeceu que non sabía quen tomara as fotos e os vídeos. Doce persoas enfrontan peticións totais de 45 anos de prisión e 34.000 euros de multa. O xuízo alongarase a sexta feira e mesmo pode que un día máis. A defensa pide a retirada dos cargos e a libre absolución.


Summary: Urxen aprobar o novo baremo para atender as discapacidades orgánicas.

De media, na Galiza, as persoas que solicitan unha valoración de discapacidade tardan un ano en seren entrevistadas para obter un certificado que acredite a súa condición. Con todo o tempo de agarda é variábel e pode alcanzar os 36 meses, segundo denunciou esta terza feira a Confederación Galega de Persoas con Discapacidade, Cogami. Con motivo do Día da Convención Internacional sobre os Dereitos das Persoas con Discapacidade de Nacións Unidas, o colectivo galego sumouse a unha campaña estatal impulsada pola Confederación Española de Personas con Discapacidade Física e Orgánica baixo o lema 'Espera e desespera', unha iniciativa que levou a perto de medio millar de persoas a representar a "desesperante espera" que están a vivir en Lugo, Pontevedra, Vigo e Compostela. Arredor dun cento de persoas formaron unha ringleira en cada cidade para simbolizar os anos de demora que non deixan de sumar en materia de discapacidade. Anos privados dos dereitos que lles corresponden. En Compostela, representantes de varios colectivos da comarca, profesionais e persoas usuarias de Cogami formaron unha fila fronte ao edificio Cegadi, onde se atopan os Equipos de Valoración e Observación da Discapacidade (EVO) con mensaxes que dan conta da súa realidade: "Hai persoas que faleceron mentres esperaban a súa resolución de grao. Non podemos agardar máis". A Galiza ten a taxa de discapacidade máis alta do Estado español Un baremo obsoleto "O que queremos é denunciar e darlles visibilidade ás listas de espera que hai para obter os graos e os certificados de discapacidade. De media, están tardando 12 meses en facer as valoracións", explica en declaracións a Nós Diario Laura Quintas Lorenzo, coordinadora da comisión sociosanitaria de Cogami. A esta tardanza, Quintas engade os cinco anos de atraso que acumula a probación dun novo baremo de discapacidade, "consensuado en 2017, o que significa que xa nace vello, con opcións de mellora; pero precisamos que se acepte e aplique xa". O actual ten máis de 20 anos. "É obsoleto, pouco claro e dá pé a interpretacións subxectivas que provocan desigualdades territoriais". Ademais, a voceira de Cogami, "non puntúa as discapacidades orgánicas, provocadas por enfermidades que cursan con gromos ou dor". Valoracións presenciais É unha das queixas habituais que tramita a entidade xunto á demora das propias valoracións, moitas aínda telemáticas. Correspóndenlles aos EVO, formados por persoal médico, psicólogo e traballador social, dependentes da Consellaría de Política Social. Son sete para toda a Galiza. E son insuficientes a teor das listas de espera, afirma Laura Quintas. "É o de sempre, se non contratas persoal que axilice as entrevistas e por riba colles a pandemia como escusa para todo...". 36.100 doentes non puideron comprar a medicación receitada en 2020 A Covid, confirma, veu empeorar a demora, que non é nova. Tamén introduciu as valoracións a distancia que piden erradicar dunha vez. "Non teñen sentido. Só entrevista unha profesional, e a persoa non sabe cal das tres. Moitas candidatas teñen dificultade para comunicarse. É imposíbel avaliar de forma adecuada por teléfono como unha discapacidade lle afecta á persoa que a ten", conclúe. A inclusión das crianzas chega ao Parlamento 'Nenas e nenos con discapacidade, inclusión desde o principio' é o título do manifesto que esta terza feira entregaron no Parlamento representantes do Comité de entidades de representantes de persoas con discapacidade da Galiza (Cermi). Un texto no que reivindican unha imaxe social "positiva e respectuosa" e ao dereito ao lecer inclusivo das crianzas con discapacidade. Desde Cogami piden que se lle outorgue a discapacidade mínima de 33% á cativada que recibe un diagnóstico de cancro. "No momento. Unha discapacidade revisábel que lles dea acceso a todos os recursos económicos e sociaosanitarios que a familia deberá asumir". O certificado de discapacidade, di Quintas, non é un beneficio, é unha emenda que busca corrixir a desigualdade que xera unha discapacidade. Sen certificado, esta permanece, mais sen apoio fiscal, laboral, sanitario, educativo, á vivenda ou ao transporte.


Summary: Ao igual que fixemos na convocatoria do 29 de marzo, Praza Pública e os seus xornalistas decidimos apoiar a folga xeral deste 14 de novembro. Decidimos non publicar ningunha nova ou artigo de opinión até as doce da noite do día seguinte, unha vez rematada a folga. Con todo, Praza si ofrecerá información sobre o desenvolvemento do paro: Manteremos activa a nosa columna de fálase de para ir ofrecendo actualizacións continuas sobre o que vaia sucedendo ao longo do dia.

Ao igual que fixemos na convocatoria do 29 de marzo, Praza Pública e os seus xornalistas decidimos apoiar a folga xeral deste 14 de novembro. Consideramos que non podemos ficar en silencio cando o número de parados e paradas en España chega case aos seis millóns de persoas e en Galicia rolda as 270 mil. Cando a única solución dun goberno desnortado é o recorte e devaluación dos servizos públicos, convertidos nun novo campo para o negocio privado. Cando crecen alarmantemente as cifras de pobreza, de familias sen ningún tipo de ingresos e de persoas que son expulsadas dos seus fogares pola cobiza das entidades bancarias. Cando os cartos públicos de todos e todas serven primordialmente para pagar a débeda privada e para engrosar as arcas dos bancos que tan mal xestionaron a súa crise. Por iso apoiamos a folga. Decidimos non publicar ningunha nova ou artigo de opinión até as doce da noite do día seguinte, unha vez rematada a folga Cremos que é unha folga necesaria e que ademais en Galicia chega no marco dun proceso moi positivo de unidade de acción sindical que xa deu os seus froitos nas masivas manifestacións do 19 de xullo e noutras mobilizacións e que tamén deu lugar á conformación da Alianza Social Galega. Esta Alianza está formada por sindicatos pero tamén por outras moitas entidades sociais de todo tipo. Porque esta folga non é unicamente laboral, senón que debe ser tamén unha folga de consumo, unha folga de coidados e do traballo doméstico, unha folga dos autónomos e dos pequenos empresarios, unha folga social que denuncie que a actual política económica nos agrede como traballadores pero tamén como persoas. Como xornalistas tamén queremos facer fincapé na situación da nosa profesión. Máis e máis traballadores son despedidos dos medios de comunicacións e o noso sector atravesa unha situación de crecente precariedade debida en moitos casos a erros de xestión en absoluto imputables aos xornalistas. En marzo comprometémonos a traballar a favor da folga, a ser un instrumento da cidadanía para colaborar no éxito do paro. E así o fixemos, informando unicamente sobre el. Nesta ocasión os xornalistas de Praza quixemos que se percibise na portada do xornal que este non é un día máis, quixemos afastar unha falsa sensación de normalidade. E en consecuencia, decidimos non publicar ningunha nova ou artigo de opinión até as doce da noite do día seguinte, unha vez rematada a folga. Manteremos activa a nosa columna de fálase de para ir ofrecendo actualizacións continuas sobre o que vaia sucedendo ao longo do dia Con todo, Praza si ofrecerá información sobre o desenvolvemento do paro. Porque entendemos que se nós e outros medios de comunicación que tamén apoian abertamente as razóns desta folga non informamos sobre o que sucede hai moitas cousas que quedarán sen contar. E as folgas tamén se gañan da opinión pública. Manteremos activa a nosa columna de fálase de para ir ofrecendo actualizacións continuas sobre o que vaia sucedendo ao longo do dia. Alí publicaremos informacións breves imaxes e vídeos e animamos os nosos lectores e lectoras a que nos usen como altofalante do que queiran difundir: manifestacións, denuncias e datos de interese e que nos envíen ao noso enderezo redaccion@praza.com o que queiran publicar.


As vellas Cortes Franquistas, dunha España en branco e negro, aprobaron (18/XI/76) a Lei para a Reforma Política (Lei 1/1977 de 4 de xaneiro), contando co apoio de 435 dos 531 procuradores. Dita lei foi sometida a referendo (15/XII/1976), contando cunha participación do 77% do censo e un 94,17% dos votos a favor, segundo os datos da época. Unha época moi ben retratada por Manuel Lueiro Rey (1916 - 1990) no seu libro: Crónicas de una transición intransigente. Abril 1977 - Abril 1978, e que tiven a sorte de presentar, no ano 1985, xunto a Méndez Ferrín e Gustavo Luca de Tena, en O Grove. Un libro de crónicas ao pé da actualidade, onde o autor reflexa -de xeito preciso e con grandes doses de prospectiva- o acontecer do hoxe mesmo, nunha viaxe de ida e volta en escenas dun arrepiante déjà vu. Lembrar agora aquela lei que tiña o carácter de Ley Fundamental, e que foi a última das Leis Fundamentais do Reino do franquismo, non é un exercicio que ún faga por casualidade, cando en Vigo chove namentres escribo e penso, matinando detidamente no acontecido naqueles tempos e cos de hoxe confrontados, para pensar e repensar en mans da crase de políticos que estamos. Os políticos que hoxe nos representan non son quen de rachar o cordón umbilical que nos mantén atados a un pasado de pesadelo que non deixa de ir tras de nós, impedíndolle ao pobo soberano exercer seu dereito a decidir -no presente- o seu futuro modelo de estado e goberno Transcorridos 38 anos dende aquela, os políticos que hoxe nos representan non son quen de rachar o cordón umbilical que nos mantén atados a un pasado de pesadelo que non deixa de ir tras de nós, impedíndolle ao pobo soberano exercer seu dereito a decidir -no presente- o seu futuro modelo de estado e goberno, acorde ao establecido na Carta Magna, é dicir, na C.E. de 1978, que sinala ben ás claras, no seu artigo 1.2., o seguinte: "La soberanía nacional reside en el pueblo español, del que emanan los poderes del Estado". De súpeto penso, entón, nun modelo de goberno, poñamos por caso, como un terreo ou campo de xogo cunhas regras iguais para todos, e máis alá de ideoloxías, partidos e bandeiras, que nos fagan esquecer petos e sacos de moreas de promesas incumpridas, cando nestes días soubemos de acordos entre dous partidos, e tamén das súas xuntanzas denantes da data do 25-M, e outras mantidas -logo do 2 de xuño- polos máximos mandatarios deses mesmos partidos para que todo siga atado e ben atado a prol dun bipartidismo de peineta e pandeireta, e que nalgúns tics nos trasladan aos tempos dunha ditadura e longa noite. E, sendo así, cando tales representantes pactan entre eles silenciar ao pobo, xogando as bazas do seu poder e oportunismo -social e politicamente desprezables- ás costas dos cidadáns, que é como os covardes deseñan os seus horizontes de miserias e traizóns, é polo que un sente aínda unha meirande desazón, logo de vendernos hai anos que poderíamos elixir nosos representantes para os postos de poder e goberno, e que os tales asumirían tan "grave responsabilidade de dirixir a un pobo sen corrupcións nin privilexios", para lembrar novamente ("El lenguaje de las urnas") ao amigo Lueiro, de cando no Diario de Pontevedra eran publicados os nosos artigos nun aparente ar de liberdade. Todo iso dá noxo e lévanos a rememorar as vivencias de Don Fabrizio Corbera na obra Il Gattopardo, a novela de Giuseppe Tomasi di Lampedusa Reparando agora polo baixo, nestes tempos de tolemia institucional e mediática, no que fixeron os procuradores franquistas daquela, e non son quen de facer os supostos deputados demócratas de hoxe, é para deterse un anaco e non dar creto, namentres teñamos con nós o dereito á memoria. Moi lamentable toda esta festa da confusión e revoltallo, mais, polo que imos vendo, moi certa e a todo vento, cuns pactos ás costas do pobo, que xa non son de recibo. E todo elo dá noxo e lévanos a rememorar as vivencias de Don Fabrizio Corbera na obra Il Gattopardo, a novela de Giuseppe Tomasi di Lampedusa, onde atopamos a famosa frase "Se vogliamo che tutto rimanga come è, bisogna che tutto cambi", o paradoxo que mellor define o xogo dos poderosos de sempre, cando hoxe xa non todos son -ou somos- títeres, monicreques ou bonecos movidos ao seu antollo. Porque, amigos meus, a Democracia representa xustamente todo o contrario das mordazas e do silencio, todo o contrario dunha imaxe en branco ou negro.


Summary: Concertos mais tamén obradoiros, maxia ou paseos nocturnos compoñen o programa da 11ª edición de Música no Claustro, que ten lugar da sexta feira 7 de agosto ao domingo 9 de agosto. Dirixido por Samuel Diz, o o festival ofrece unha programación especial para crianzas e abre as portas da Catedral a novas experiencias culturais.

A Catedral imponse coa súa historia e riqueza artística no outeiro en Tui. Durante tres días, desde esta sexta feira até o domingo 9 de agosto convértese tamén no escenario dunha programación cultural na que a música é o centro do que emanan non só concertos senón tamén obradoiros para crianzas, encontros artísticos ou paseos nocturnos. Dirixido por Samuel Diz, Música no Claustro chega a súa onceava edición cun programa no que o escenario histórico dáse a man coa nova creación contemporánea ofrecendo experiencias sensitivas únicas. Música clásica mais tamén creación contemporánea e música tradicional nunha nova edición que se gaba dos #contrastes, lema escollido, da súa programación e aposta por novos valores da interpretación á par de virtuosos como o propio Samuel Diz, que acariña a tradición con Xabier Diz ou Xaneco Tubío e a revoluciona como na proposta artesanal de Idoia Cuesta, que é unha das protagonistas das residencias artísticas canda o músico holandés Mike del Ferro. Música no Claustro consegue que o programa de actos non agoche a riqueza patrimonial de Tui e a súa catedral e, desta maneira, recunca cos seus paseos nocturnos arredor do patrimonio catedralicio e convida a público e artistas a se atopar no xardín nun singular ambigú de experiencias creativas. Unha catedral aberta A catedral, aberta de maneira especial estes tres días, acolle actividades e propostas non só musical senón tamén catro obradoiros, un espectáculo de maxia ou os concertos de novos intérpretes, de Samuel Diz, Mike del Ferro e Xabier Díaz. Os paseos e o encontro dos artistas no ambigú pecharán cada unha das xornadas. O director artístico do festival e veciño de Tui, Samuel Diz, ofrecerá a sexta feira día 7, un concerto de guitarra clásica que evoca a relación do guitarrista Regino Sainz de la Maza cos artistas galegos da Xeración do 27, eixo da investigación que lle valeu o Premio da Crítica do Palau da Música Catalá. O pianista holandés Mike del Ferro achegarase ao órgano barroco desde a contemporaneidade. O músico Xabier Díaz, que xa participou no festival con aCadaCanto, adiantará tamén temas do seu vindeiro disco The tambourine man en Música no claustro. A maxia virá da man de Teto, que levará os seus números á praza románica da Catedral. Unha escultura de vimbios inspirada na cestería será o resultado do obradoiro de Idoia Cuesta e un pandeiro tradicional o produto das persoas participantes no de Xaneco Tubío que tamén se dedicará ao público de menor idade coa construción de xoguetes sonoros. Especial atención presta esta nova edición a participantes de menor idade, que contará tamén cun obradoiro creativo Palabras contrastes. A programación completa pódese consultar neste enlace.


Summary: Desaparecidos desde os anos 30, as estampas orixinais do Álbum Nós non apareceron até o ano pasado, cando o equipo técnico do Museo de Pontevedra localizou os debuxos nunha colección particular e os amosou 80 anos despois na mostra 'Meu Pontevedra'. Agora os seus propietarios veñen de cedelos a esta institución durante cinco anos.

Xusto un ano despois de se fixera público o seu achado, o deputado de Cultura e Lingua, Xosé Leal, vén de anunciar que os orixinais do Álbum Nós foron cedidos ao Museo de Pontevedra por un período inicial de cinco anos. Este anuncio realizouse esta mañá, aproveitando a data simbólica do 28 de xuño -día do plebiscito do Estatuto de Autonomía de 1936 e do traslado dos restos de Castelao ao Panteón de Galegos Ilustres-, nunha rolda de prensa na que participaron, ademais de Xosé Leal, os comisarios da mostra "Meu Pontevedra", Ángeles Tilve e Xosé Manuel Castaño, e o director do Museo, Carlos Valle. Os debuxos orixinais poderán verse despois do verán, logo dunha reformulación das salas dedicadas a Castelao Nos vindeiros meses está previsto que se reformulen as salas do segundo andar dedicadas a Castelao para incorporar estes orixinais, e que poidan visitarse despois do verán. "O equipo do Museo realizou un traballo arduo e complicado, e despois de negociar moito tempo conquerimos esta cesión por cinco anos, que esperamos sexan prorrogables e culminen nunha doazón ou nunha cesión permanente" afirmou o deputado de Cultura e Lingua. Leal cualificou de "fito a destacar" tanto a "descuberta do álbum o ano pasado con motivo da exposición Meu Pontevedra como agora esta cesión". Hai que lembrar que desde 1924 e ata o ano pasado, non se volveran ver expostas as estampas que conforman o Álbum Nós de Castelao e desde a década de 1930 perdérase a pista do seu paradoiro. Grazas ao traballo de investigación do equipo técnico do Museo de Pontevedra, os debuxos orixinais foran localizados nunha colección particular o mes de marzo de 2016 e foron expostos no marco da mostra 'Meu Pontevedra', celebrada entre o 28 de xuño e 11 de setembro, e que conmemoraba o centenario da chegada de Castelao á cidade. Pola súa banda, o director do Museo, Carlos Valle, asegurou que "para o Museo hoxe é un día grande" e que este material "vai completar o discurso expositivo que temos nas salas Castelao". O director aproveitou ademais para lembrar que "todo o importante sobre Castelao está custodiado por e no Museo de Pontevedra". Catálogo de 'Meu Pontevedra' Hoxe tamén foi o día escollido para presentar a publicación derivada da exposición "Meu Pontevedra". "Trátase dun catálogo que evoluíu cara unha monografía e que achega moita documentación que antes non estaba estudada" indicou Xosé Leal. Os responsables foron os dous comisarios da mostra, Ángeles Tilve e Xosé Manuel Castaño, que fixeron un percorrido minucioso pola traxectoria artística de Castelao e a súa vinculación con Pontevedra nunha publicación con máis de 600 páxinas e que inclúe máis de 700 imaxes. "Quixemos amosalo como un dos grandes a nivel internacional e esperamos que as persoas que consulten este libro teñan a sensación de estar ante un xenio" afirmou Ángeles Tilve. A comisaria definiu a Castelao como "un personaxe inabarcable" e louvou a súa capacidade de traballo tanto a nivel artístico como político e intelectual. A publicación inclúe apartados dedicados a diferentes facetas artísticas, como as estampas, a ilustración, as viñetas, o deseño gráfico, ou o álbum Nós; as relacionadas coa súa participación en investigacións históricas e arqueolóxicas; a súa relación con entidades da cidade, como a Coral Polifónica, a Sociedade Arqueolóxica ou o Museo de Pontevedra; a súa impronta no teatro; ou o seu liderado político no galeguismo.


Summary: Así o contempla o Diario Oficial da Galiza (DOG) na súa edición bis desta sexta feira. Aliás, anuncia que o Tribunal Superior de Xustiza da Galiza avala as restricións da Xunta pola Covid-19 e evita acudir ao Supremo. O visto e prace da Xustiza terá validez até o 12 de xuño, xornada na que está previsto realizar a proba piloto da desescalada no lecer nocturno. O permiso do Superior é preciso para que as medidas teñan aplicación após decaer o estado de alarma hai varias semanas.

As restricións vinculadas á Covid-19 anunciadas pola Xunta esta semana relativas ao fechamento perimetral dos concellos de Lobios, Mos e A Pobra do Caramiñal, así como a ampliación do número de asistentes ás reunións en exteriores e interiores, entrarán en vigor na medianoite de mañá sen que haxa ningún cambio respecto ao anunciado na cuarta feira debido ao aval do Tribunal Superior de Xustiza da Galiza (TSXG). Ademais, a través da edición dupla do Diario Oficial da Galiza (DOG) de hoxe coñeceuse que haberá máis capacidade para atender á clientela nos comercios e nas actividades turísticas e culturais poderán darse visitas guiadas de até 20 persoas ao tempo (sen contar á ou ao responsábel). Esta nova a pesar de que o coronavirus segue activo supón un cambio para a actividade quer das e dos guías turísticos, quer dalgunhas empresas de ocio, posto que poderán traballar con máis xente, o que se traducirá nun maior retorno económico. Iso sí, as 20 persoas que non convivan poderán estar xuntas en paseos polo exterior, se ben en monumentos (en interiores) o máximo será de 10 individuos. Por outra banda, tamén os concellos nos niveis máis baixos das restricións poderán atender nas bibliotecas, museos e outras instalacións culturais ao mesmo número de visitantes, nas mesmas condicións. Isto será aplicábel na maioría de municipios galegos, pois a partir de mañá haberá limitacións só en 20 localidades. Municipios afectados O fechamento perimetral pola situación epidemiolóxica vai pesar sobre Lobios uns días máis, pero súmanse a esta situación con restricións na mobilidade e nula actividade na hostalaría Mos e A Pobra. No nivel alto ficarán Viveiro, Ordes, Ponte Caldelas, Ribeira e Moraña, mentres que no chanzo medio-alto van quedar O Barco de Valdeorras, Ponteareas, Moaña, Cambados, Boiro, Bueu, Cee, Xove, Rianxo, Cervo, Monforte e Vilalba. "Xudicialización" Todas estas decisións tomadas coas expertas do comité clínico contan co visto e prace do TSXG, que as apoia até o 12 de xuño, cando está previsto realizar a proba piloto de reactivación do lecer nocturno. O paso dado polo alto tribunal galego, que avala as xuntanzas de seis persoas dentro dos bares e vivendas e de dez participantes en espazos exteriores e as medidas de control na hostalaría como a medición de CO2 e as ceas previa reserva en todo o sector con ese servizo, fai que a Xunta non teña a necesidade de acudir ao Tribunal Supremo. O presidente do Goberno galego, Alberto Núñez Feixoo, tíñase queixado da "xudicialización" da pandemia por ter que estar en constante conversa coa Xustiza ao decaer o estado de alarma. Se ben é certo que é o TSXG o que ten a última palabra, aínda non foi preciso recorrer ao Tribunal Supremo en caso de dúbida sobre medidas que afecten aos dereitos fundamentais da poboación.


Summary: O Salón do Libro Infantil e Xuvenil de Pontevedra vai a máis. Amplía a programación unha semana con máis espazos e as actividades superan as 300. "Da ciencia á ficción" é o tema da nova edición que se abre esta sexta feira.

Un mes como capital da literatura infantil e xuvenil. O Salón do Libro Infantil e Xuvenil arrinca unha nova edición en Pontevedra co tema "Da ciencia á ficción", máis de trescentas actividades que incorporan, nesta XVI edicións, colaboradores como CSIC, o Muncyt, o Museo de la Ciencia de Valladolid, a Tecnópole e a Fundación Barrié, entre outros O lobo Orbil, a mascota oficial do Salón, está de novo en acción, desta volta, ataviado con bata branca de científico, como corresponde ao tema da nova edición, "Da ciencia á ficción" que se prolongará desde o 27 de febreiro, data da inauguración, até o 28 de marzo. "O obxectivo do Salón do Libro segue a ser o mesmo co que naceu: a promoción da lectura, implicando a familias e docentes e contando con moitísimas entidades que adaptan os seus proxectos á temática de cada ano", destaca a Concelleira de Cultura, Anxos Ribeiro facendo fincapé nos traballos desenvolvidos por corenta centros escolares da comarca que ficarán expostos no Pazo da Cultura, sede do evento. A previsión é que máis de 10.000 rapaces e rapazas participarán nas visitas, obradoiros e as máis de 300 actividades do programa do Salón do Libro deste ano. Cinco semanas con teatro, música, danza, cine, contacontos, obradoiros, roteiros, charlas, presentacións de libros e exposicións para as que, por vez primeira, os espazos do Pazo da Cultura terán continuidade no Recinto Feiral, para albergar algunhas actividades, de maneira singular diante da forte demanda dos fins de semana. De ciencia e de arte O psicopedagogo Francesco Tonucci, o forense Ángel Carracedo ou o físico e divulgador Jorge Mira serán algúns dos convidados "científicos" dun Salón, no que, como todos os anos contará coa presenza de artistas como Paulo Lameiro, Pep Bou, Xoán Curiel, Raquel Queizás, Andrea Bayer, Itziar Ezquieta ou Miguel Vidal. 'A pel da auga', de Pep Bou; de 'O circo atómico das irmáns Faynman', de Chévere; 'A guerra dos números', de María Lado, Lucía Aldao e o SPJ Trío; 'Godzilla', da Banda de Música de Pontevedra; 'Luppo', de Baobab Teatro; 'A gramola gominola'; 'O ritmo do camiño', da Tropa de Trapo; 'Peter Pan', da Orquestra Filharmónica Cidade de Pontevedra ou 'A miña estrela', da Orquestra de Cámara Lira son algúns dos múltiples espectáculos que ofrecerá o programa do Salón. A exposición de ilustración da portuguesa Mafalda Milhões na Biblioteca Pública Antonio Odriozola ou a compilación de fotografías'Cociñando contos. Búscate no salón', de Miguel Vidal na Galería Sargadelos ademais das instaladas no Pazo da Cultura e no Recinto Feiral que xiran arredor da ciencia completan o programa do Salón que, como todos os anos, inclúe obradoiros, presentacións de libros e multitude de actividades singulares. O horario será de segunda a sexta feira en horario de tarde: de 17:00 a 20:30 horas. As fins de semana e festivos, de 11:00 a 14:00 e de 17:00 a 20:30 horas.


Summary: A moción presentada polo BNG e apoiada polo resto dos grupos reclama que o Concello acuda aos tribunais para recuperar a titularidade do inmoble, que foi "espoliado" pola familia Franco. A iniciativa tamén insta ao Goberno local a participar no recurso do Pazo de Meirás

O pleno municipal da Coruña aprobou este xoves por unanimidade unha moción presentada polo BNG instando ao Goberno local a iniciar accións legais para recuperar a Casa Cornide, o inmoble da cidade vella que segue en poder dos herdeiros de Francisco Franco. A moción, que foi apoiada polo resto dos grupos, denuncia o "espolio" cometido polo ditador e reclama acudir aos tribunais para incorporar o edificio ao patrimonio público. A iniciativa tamén pide que o Concello participe no recurso presentado para restituír a titularidade do Pazo de Meirás.O texto pide "iniciar os trámites para que o Concello da Coruña interpoña unha demanda xudicial para reclamar a restitución da titularidade da Casa Cornide"A moción sinala que "o Concello da Coruña non pode ser indiferente ante o espolio do noso patrimonio, ante a apropiación fraudulenta duns edificios de gran valor patrimonial, cuxos lexítimos donos son todas as coruñesas e coruñeses".O texto pide "iniciar os trámites para que o Concello da Coruña interpoña unha demanda xudicial para reclamar a restitución da titularidade da Casa Cornide". Así mesmo, reclama "comparecer como parte interesada no procedemento xudicial aberto tras a demanda interposta pola Avogacía do Estado para recuperar o Pazo de Meirás".No debate, o PP apoiou a moción, pero criticou que este tema fose unha "prioridade" para o BNGA Marea Atlántica introduciu na moción a esixencia de "convocar canto antes o Consello Municipal da Memoria Democrática", un órgano de participación impulsado no mandato anterior e do que forman parte, ademais do conxunto das forzas políticas e varias persoas expertas, entidades e institucións como a Universidade da Coruña, a Real Academia Galega, a Comisión pola Recuperación da Memoria Histórica (CRMH), o Instituto José Cornide, a Asociación pola Recuperación da Memoria Histórica (ARMH) ou o Ateneo Republicano.No debate, o PP apoiou a moción, pero criticou que este tema fose unha "prioridade" para o BNG e pediu que neste asunto non se gasten "enerxía ou recursos" nunha demanda que aínda non se sabe se terá un final positivo. O espolioA iniciativa tamén pide que o Concello participe no recurso presentado para restituír a titularidade do Pazo de MeirásO 3 de xullo de 1962, un pleno extraordinario do Concello decide poñer á venda o inmoble nunha poxa pública. Barrié de la Maza, home de prol do franquismo, financeiro das tropas fascistas e impulsor da compra do Pazo de Meirás, acudiu á poxa xunto ao falanxista José Luis Amor Fernández. O banqueiro impúxose e obtivo o inmoble tras pagar pouco máis de 300.000 pesetas. Foi o 2 de agosto de 1962, un día despois de que o secretario de Franco enviase a carta na que se explicaba a realidade do amaño. As condicións aclaraban que quen resultase adxudicatario na poxa non podería vender o inmoble durante o prazo de dez anos "agás que o Concello, a solicitude do devandito adxudicatario e en atención á persoa a cuxo favor se queira facer a transmisión, lle preste a súa autorización". E houbo excepción ao aparecer a muller de Franco.


Summary: Galiza ten 798.755 pensionistas que desde xullo pagan un suplemento a maiores do que fixeron na súa etapa laboral para teren produtos farmacéuticos. A media de ingreso do goberno galego foi de 3,63 euros.

O repago que aplicou o goberno galego despois de aprobar o Real Decreto-Lei 16/2012, de 20 de abril comeza a chegar ao Servizo Galego de Saúde. A polémica medida aplacada ás clases máis débiles entrou en funcionamento no mes de xullo e xa temos os primeiros datos aportados por Mª Nieves Domínguez González, a xerente deste departamento da Consellaría de Sanidade. No repago deste mes que leva en funcionamento ao redor de 670.000 persoas superaron os 7 euros de achega, cunha media total de 3,63 euros. Na Galiza hai 2.727.254 persoas con tarxeta sanitaria do Servizo Galego de Saúde que achegaron un total de 6,9 millóns de euros, das cales 798.755 son pensionistas. Nestas semanas dispensáronse 5.016.975 receitas a 1.104.917 doentes. No repago deste mes que leva en funcionamento ao redor de 670.000 persoas superaron os 7 euros de achega, cunha media total de 3,63 euros. Por primeira vez as persoas pensionistas, as persoas máis necesitadas, teñen que pagar polos produtos farmacéuticos. É o sector que sae máis prexudicado por este decreto posto que as persoas en activo sempre pagaron unha porcentaxe dos seus medicamentos e non son as que máis os utilizan, todo o contrario que @s pensionistas. Problemas no abastecementoA xerente do Sergas quixo contradicir ao sector farmacéutico galego e asegurou que "desde o primeiro día estanse a rexistrar o 100% das receitas de xeito electrónico, sen ningunha incidencia técnica reseñábel". O sector denunciou no seu momento problemas por non poderen abastecer de produtos as súas farmacias e ter cambios constantes nos prezos dalgúns medicamentos. Hai varios días unha incidencia deste tipo aparellou un retraso de dezaseis horas sen poder dispensar varios fármacos.


Summary: O número de persoas no noso país rexistradas nos servizos públicos de emprego supera xa as 281.000. En xaneiro o desemprego subiu un 3,7% fronte o 2,4% de media do Estado español. En só un mes, na Galiza perdeuse o 1,4% da afiliación á Seguridade Social.

Aumenta o paro e aumenta, tamén, a destrución de empregos. O mes de xaneiro marchou de Galiza deixando 10.011 persoas máis anotadas nos servizos públicos de emprego a respeito do mes anterior, decembro, no que tamén se incrementara o desemprego. Xa son 281.077 @s parad@s rexistrad@s en Galiza. A suba do paro en Galiza foi do 3,7%, moi por riba da media do Estado español (2,4%). Galiza foi o cuarto territorio do Estado onde máis aumentou o paro desde que comezou 2014 Este dato vai acompañado doutro tamén negativo: a perda de afiliación á Seguridade Social. En xaneiro, 13.249 afiliad@s menos. En 30 días, o noso país perdeu o 1,39% da filiación (total de inscrit@s na S.S. Son 901.377). Emigración, desempregad@s de longa duración 'expulsos' do circuíto de procura de traballo,... A nivel de Estado o paro tamén subiu en xaneiro: en máis de 113.000 persoas. Confirmar a tendencia apuntada pola EPA Os últimos dados da EPA, publicados hai uns días e correspondentes a 2013, foron desoladores para a Galiza, o terceiro territorio do Estado en destrución de emprego no último trimestre dese ano. Os sindicatos advirtían de que estabamos ante unha verdadeira "desfeira" con 278.000 desempregad@s e 93.000 fogares con todos os membros activos no paro. O sector servizos acumula a maior parte d@s nov@s parad@s rexistrad@s: 8.157 dos 10.117 Unha tendencia que en xaneiro segue a dominar: máis parad@s e menos protección social. Sectores O paro aumentou en todos os sectores produtivos,nomeadamente en servizos, onde se concentran 8.157 d@s nov@s desempregad@s. Un dato procedente en boa medida da destrución do emprego temporal en hostalaría e comercio para a campaña de Nadal. Dos 56.245 contratos asinados durante o mes de xaneiro máis do 91% foron temporais. Tan só 4.908 tiñan carácter indefinido.


Summary: "Para vivilo". Así describe o alcalde, Secundino Fernández, o entroido de Viana do Bolo, que ano tras ano ten lugar seguindo o que marca a tradición. O único cambio que se produciu nos últimos tempos foi a súa promoción pública, pois o entroido actúa como elemento dinamizador e escaparate da vila.

Encetou a conta atrás para o comezo dun dos entroidos máis ancestrais da Galiza, o de Viana do Bolo. O alcalde da vila, Secundino Fernández, salienta, en declaracións a Sermos Galiza, o carácter popular e participativo dunha das citas máis esperadas do ano, "calquera que queira vir ao entroido de Viana do Bolo pode participar tocando o folión, acollemos todas e todos cos brazos abertos". O rexedor pon de manifesto que o concello apenas interfire nunha festa que é tradicional e que "levamos no sangue". "Nos últimos anos, desde que o BNG entrou no Goberno, actuamos na promoción pública do entroido, tendo en conta que se trata dun importante elemento da dinamización económica de Viana do Bolo", afirma, "a fin de contas, é un dos escaparates do concello". Programación O entroido como tal comeza o día 1, o xoves de compadres, "ás 00h cólgase na Praza Maior o Lardeiro e durante a xornada do xoves ten lugar a comida de compadres e son as mulleres quen reciben a fariña, tal e como marca a tradición". Outro dos pratos fortes decorre o 8, o día de comadres. Ás 00h cólgase a Lardeira na Praza Maior e nesta ocasión son as mulleres quen tiran a fariña. Folións, comparsas e disfraces vestirán Viana do Bolo tanto o día 1 como o 8. Os folións e a fariña repítense a sexta, o día 10, e o 11. O domingo é o día máis vistoso do entroido de Viana do Bolo, que chega a darlle abeiro a máis de mil persoas que desfilan entre as 11.30h até as 15h. "Congréganse folións de todo o concello e dos concellos limítrofes e ese mesmo día tamén ten lugar a 48ª edición da Festa da Androlla. Todos os folións xúntanse nunha carpa para xantar un menú en base a este produto", afirma Secundino Fernández. A androlla non só estará dispoñíbel para os folións. Quen se achegue o "domingo gordo" a Viana do Bolo poderá degustala no xantar organizado no pavillón. As 1.400 entradas dispoñíbeis para a comida poranse a venda esta semana. A festa non remata o domingo. A segunda feira é o día dedicado ás crianzas, que días previos desfilan cos centros de ensino. Na noite do 12 ten lugar o Folión Trapalleiro, en que bombos mudan por potas ou calquera elemento que emita ruído. A terza, alén dos folións, é protagonista a noite, cando se sae en desfile até a Praza Maior para, a partir das 00h, queimar os lardeiros. "É un espectáculo sen igual, xa que tocan ao mesmo tempo 300 bombos mentres arden os lardeiros", sinala o nacionalista. Viana do Bolo pón fin ao entroido o Mércores de Cinza, cando ten lugar o enterro da sardiña. O entroido non só se celebra no centro da vila. Nas aldeas tamén viven a súa propia festa, como destaca o alcalde, "van de visita dunhas aldeas a outras para se tocaren os folións uns aos outros". Así é como se celebra un dos entroidos máis ancestrais da Galiza. Un entroido "para vivilo".


Summary: Unha das cuestións que máis nos adoitan preocupar cando temos plantas ou cultivos ao noso cargo é cantas veces temos que regar e a cantidade de auga que cómpre proporcionar, xa que a auga é imprescindíbel e esencial para a vida, mais de excedérmonos, podemos encharcar os cultivos e favorecer que contraian enfermidades como fungos. A resposta é moi sinxela: débese regar as plantas e cultivos cando o precisaren. Mais a isto cómpre engadir matices que veremos ao longo desta lección.

Non podemos estabelecer unha pauta fixa para o regado da nosa horta ou plantas xa que, dependendo da especie, do estado da planta, do desenvolvida que estea e da situación climática, da temperatura ou do tipo de substrato, precisará máis ou menos cantidade de auga e con maior ou menor frecuencia. Non é o mesmo a auga que pode precisar un cultivo que está comezando a desenvolverse que un cultivo ou planta adulta. O primeiro requirirá de moita menos auga que o segundo. De todos formas, os sementeiros, por exemplo, precisan dun goteo continuo de auga que os manteña húmidos todo o día. Non se trata de crear unha lameira e de encharcalos, mais si precisan estar húmidos continuamente para poderen xerminar e enraizar. Por tanto, non necesitan moita cantidade de auga, pero si demandan humidade constante. Tamén dependerá de onde estea situada a planta ou cultivo. Por exemplo, unha planta que se atope no interior dun invernadoiro en verán precisará unha achega de auga maior que unha planta que estea no exterior podendo beneficiarse de choiva ou auga de modo natural. Como normas xerais podemos estabelecer que: —As plantas precisan maior cantidade de auga a medida que se van desenvolvendo, por tanto ao inicio do crecemento, aínda que necesitan auga e humidade, non será indispensábel un regado tan abundante como cando o cultivo é "adulto" e está desenvolvendo as flores e os froitos. —Dependendo da climatoloxía e das horas de sol e calor que reciban os cultivos haberá que aumentar ou diminuír a frecuencia e cantidade de regado, evitando así que poida verse afectada a saúde dos cultivos. Canta máis calor e máis horas de sol, máis auga teremos que achegar. Pola contra, canta menos calor faga ou se os cultivos están obtendo auga a través da choiva, debemos diminuír a frecuencia de regado. Se nos pasamos coa cantidade de auga veremos como comezan a proliferar fungos e mofos na terra onde está plantado o cultivo, unha alerta de que estamos achegando demasiada auga Que pistas dá o terreo? Unha vez que vaiamos coñecendo as necesidades máis específicas de cada cultivo (que cantidade de auga e frecuencia de regado precisa cada un, por exemplo), iremos estabelecendo unhas pautas de regado para seguir día a día e semana a semana. Non obstante, o terreo e os propios cultivos irán dando información de forma continua, o que nos facilitará estabelecer as pautas de regado: —Observando ou palpando o terreo podemos saber o nivel de humidade que ten. Canto máis escuro estea, máis cantidade de auga terá. O ideal (excepto nalgúns casos de plantas que precisan moi pouco rego) é que o terreo estea sempre húmido, mais non encharcado. Por iso débese ofrecer un modo de drenar o sobrante. No caso de plantar en testos debemos sempre deixar buracos que faciliten a expulsión do sobrante. —Se nos excedemos coa cantidade de auga veremos como comezan a proliferar fungos e mofos na propia terra onde está plantado o cultivo. Esta situación servirá como alerta de que estamos introducido demasiada auga e deberemos espazar o regado ou a cantidade de auga ofrecida. Tipos de rego Temos varias formas de achegar auga ás plantas e cultivos. O máis sinxelo, se estamos no interior dunha casa, é empregar un pulverizador ou unha regadeira, aínda que tamén existen no mercado unha especie de regadores por goteo que manteñen unha humidade constante nos testos para despreocuparnos no día a día.Se plantamos no exterior ou en invernadoiro temos varias alternativas de regado. Podemos regar a través de mangueira ou á man. Isto está ben se temos unha superficie pequena, mais no caso de dispor dunha superficie moi extensa o labor de regado, sobre todo nos meses de maior calor, pode levar moito tempo para poder asegurarnos de que as plantas e cultivos reciben a cantidade óptima de auga. Un dos métodos de regado máis eficaces é o rego por goteo, que se programará a través dun mecanismo automático no que se estabelecen as horas de regado e os minutos que queremos que regue. Deste modo, evitarase ter que estar no horto cando haxa que regar e tamén poderemos espazar regados curtos varias veces ao día. Este método beneficiará moito os cultivos e é un sistema que optimiza o consumo de auga, facendo que as plantas teñan durante todo o día a auga necesaria gastando os menos recursos posíbeis. Segundo vaian cambiando as condicións térmicas ou climáticas debemos ir adaptando a frecuencia e cantidade de rego para non excedernos nin quedarnos curtos. Canta auga precisan os cultivos? Como falamos xa en leccións anteriores, a planificación na horta é moi importante. É por iso que debemos ter en conta que hai especies que precisan unha maior cantidade e frecuencia de regado que outras, polo que é moi importante que teñamos en conta, á hora de distribuír os cultivos, as necesidades específicas de cada un, evitando así pór no mesmo bancal ou testo -ou nun espazo moi próximo- cultivos que precisen moi pouca auga con outros que necesiten moita, xa que isto dificultaría a tarefa de regado e faría que uns cultivos se visen afectados polo exceso ou carencia de auga. —Plantas que precisan moito rego: cabaciñas, porros, apio, alcachofas, cabazas... —Plantas que precisan rego moderado: tomates, chícharos, cogombros, leitugas... —Plantas que precisan pouco rego: allos, cebolas, lentellas, aromática como o romeu, tomiño, ourego, lavanda... Un dos métodos máis eficaces para axudar as plantas e cultivos a manterse sans e refrixerados é o 'mulching', técnica que consiste en colocar capas vexetais sobre a terra que proporcionan un acolchamento aos cultivos Algúns trucos —Se finalmente decidimos realizar o regado á man, é dicir, con regadeira ou mangueira, debemos ter en conta non mollar moito as partes aéreas das plantas, xa que un exceso de humidade nas follas, tallo e flores das plantas ou cultivos poden facer que proliferen con facilidade pragas e fungos que poden rematar coa saúde da nosa planta. —Acolchar a terra: Un dos métodos máis eficaces para axudar as plantas e cultivos a manterse sans e refrixerados é o mulching, técnica consistente en colocar capas vexetais sobre a terra que proporcionan un acolchamento aos cultivos, facendo que a terra non sufra cambios tan bruscos de temperatura e reteña mellor a humidade. Ademais, serve de fertilizante e como achega de materia orgánica para os propios cultivos. O acolchamento pode facerse con restos vexetais como herba seca, restos de poda de sebes, palla, follas secas etc., que simplemente teremos que colocar ao redor dos cultivos, xusto enriba da terra, cubrindo completamente toda a zona en que se atope a planta. Os 3 'R' na horta: Reciclando recipientes para sementeiros Nas leccións anteriores descubrimos que elementos cotiáns que temos no fogar poden servir como recipientes para elaborar sementeiros ou plantar cultivos de pequeno tamaño como aromáticas, plantas de interior. Outros dos obxectos que se pode reciclar son os recipientes onde adoitan vir os ovos, vasos de plástico, vasos de iogures... O ideal é tentar consumir menos envases e esforzarse en buscar alternativas máis ecolóxicas e duradeiras que poidan ter unha vida útil máis longa. Mais sempre que empreguemos envases de "usar e tirar" podemos buscarlles unha segunda vida, xa que o planeta e a nosa economía veranse melloradas grazas a pequenos xestos deste tipo. Cómpre non esquecer realizar uns pequenos orificios de saída na base dos envases que utilicemos como testo ou sementeiro, xa que serán necesarios para que a planta e o substrato vaian regulando a cantidade de auga que precisen. Infusión de allo para combater o pulgón O pulgón é unha das pragas máis comúns que poden afectar ás plantas e cultivos, tanto no interior como no exterior. Entre as causas que provocan a aparición destes pequenos insectos están a as temperaturas altas, o exceso de rego e a falta de nutrientes. Se as plantas e cultivos se ven afectados por estes insectos a súa saúde pode minguar e mesmo correr perigo a supervivencia da planta, xa que os pulgóns se alimentan da súa savia, o que fai que diminúa o crecemento e a floración. É moi sinxelo detectar o pulgón, xa que adoita estar situado na parte posterior das follas e nas xemas tenras da planta. Son insectos de tons escuros que acostuman aparecer en grandes grupos. A continuación aprenderemos a preparar unha infusión que servirá para combater esta e outras pragas, e que podemos elaborar de forma sinxela e económica na casa. Que preciso?—7 dentes de allo—Media cebola—Un chorro de vinagre—1 litro de auga—Unha pota—Un pulverizador—Un coador Receita—Mestura todos os ingredientes nunha pota xunto con 1 litro de auga e deixa macerar durante 24 horas.—Pasadas as 24 horas, ferve a auga durante 12 minutos a lume baixo.—Retira do lume e deixa arrefriar.—Cando a mestura estea fría haina que coar. Os restos sobrantes engadiranse á compostadora para aproveitalos.—Introduce o líquido nun pulverizador. Como usalo?—Este preparado hai que aplicalo ao amencer, antes de que o sol colla forza e suba a temperatura, xa que entón deixa de ser efectivo ao vérense degradadas as súas propiedades. Pulverizaremos coa mestura pura sen rebaixar as zonas dos cultivos afectadas por pulgón durante aproximadamente uns cinco días até que vaia desaparecendo a praga. Eco-consello Plantar romeu perto de cultivos como repolos, coliflores, brócolis, coles... fará que estes teñan menos posibilidades de sufrir ataques de pragas.


Summary: Consideran que están "preparadas" para pasar de fase, defenden "medidas de desescalada progresiva" e piden "responsabilidade" á cidadanía.

O persoal médico de Atención Primaria da Galiza pide "máis medios" e tempo para afrontar o avance de fase na desescalada no marco da crise sanitaria polo covonavirus COVID-19. En declaracións a Europa Press, en representación da Asociación Galega de Medicamento Familiar e Comunitario (Agamfec), o doutor Jesús Sueiro defendeu "medidas de desescalada progresivas" e incidiu en que resulta "moi importante que o illamento non volva ser universal, senón selectivo das persoas que teñen a enfermidade" e as que estiveron en contacto con estas e puideron contaxiarse. Así, destacou que as médicos de primaria están "preparadas para unha parte" da nova parte da desescalada "se deixan pedir probas" --poder facer unha PCR a un paciente que acuda a consulta con síntomas de COVID-- e proporcionan por parte do Sergas "un reforzo para estudar casos". "Necesitamos un apoio", asegurou Sueiro. Nesta liña, por parte da Sociedade Española de Médicos Xerais e de Familia na Galiza (SEMG), o seu presidente, Carlos Bastida, asegurou, en declaracións a Europa Press, que "fai falta tempo" para afrontar a desescalada nos centros de saúde e que se "vaia aos poucos". Bastida destacou que pediron á Consellería de Sanidade "tempo e protección" para as e os traballadores porque "hai que dar seguridade". Así mesmo, comentou que "veñen as vacacións" de verán e 25% de persoal que libra de cada vez "non se cobre", polo que Bastida aposta por "seguir cos contratados" durante a crise sanitaria e "darlles saída" nos centros de saúde. "Hai médicos; hai que buscalos e pagalos, que aparecen", apostilou. Pola súa banda, o presidente do Consello Galego de Colexios Médicos, Isidro Lago, considerou, en declaracións a Europa Press, que os centros de primaria "si están preparados" para avanzar na desescalada, "sempre con cita previa" a atención e "diferenciando a patoloxía xeral e a COVID".


Summary: O gañador foi Rafael Quintía Pereira, que presentou "un rigoroso ensaio sobre o valor simbólico da Moura como herdeira das deidades femininas arcaicas, con posibilidade de retrotraelas a tempos prehistóricos, mesmo ao neolítico".

Segundo o xurado, o traballo gañador "ten o valor especial de desligalo do concepto amplo 'mouros' para chegar á cerna arcaica das deusas da terra e a súa transformación despois da cristianización, en diversas manifestacións da Virxe, que se apropia das cualidades positivas da moura, permanecendo as negativas para as bruxas o as mouras pagás". O estudo baséase nun traballo de campo que achega abundante simplificación descritiva que se sustenta nunha dimensión comparativa coas mitoloxías universais. Rafael Quintía (Vigo, 1971) é licenciado en Antropoloxía Social e Cultural e en Ciencias Empresariais, escritor e músico tradicional. É membro fundador e presidente da Sociedade Antropolóxica Galega (SAGA) e membro fundador da asociación cultural e grupo de música tradicional Os Chichisos. Tamén foi membro fundador do Grupo de Estudos Etnográficos Serpe Bichoca. Ten publicado varios ensaios sobre antropoloxía, música e etnografía. Mantén un blog chamado 'A sombra de Bouza Panda'. O traballo gañador titúlase "Análise estrutural e simbólica do mito da moura galega". O premio está dotado con 4.500 euros e a obra gañadora será publicada por Sotelo Blanco Edicións.


Summary: Un total de 37 embarcacións tomaron parte nas diferentes categorías do IV Memorial Lagar, que decorreu en augas do Grove. Os de Ares comezan a tempada como finalizaron a anterior, con vitorias.

Teremos que afacernos a sumar Ares aos nomes de Cabo e Tirán cando falemos das traiñeiras galegas na elite? Iso parece. A embarcación da comarca de Ferrol gañou merecidamente o título de traiñeira revelación 2016: acabou a tempada pasada con conquista da Liga Galega de Traiñeiras e un ascenso á ACT que moi poucos esperaban. E comeza esta pre-temporada con vitoria. O Clubde Remo Ares gañou a IV edición do Memorial Lagar, que se desputou no Grove, a primeira proba do calendario e na que tomaron parte 37 traiñeiras. Na categoría feminina, a vitoria foi para as remeiras de Mecos A 'Santa Olalla de Lubre' marcou un tempo de 19:08, impóndose ao club Mecos, que foi segundo, con 19:17 e Cabo de Cruz, que entraron terceiros, con 19:22. Na edición de 2015, Ares acabara de cuarta. O 'Memorial Lagar', trofeo que leva o nome de Miguel Fernández Lores, remeiro prematuramente falecido e que competiu nas tripulacións de Mecos e Astillero (Cantabria). O Club de Remo Ares foi fundado o 9 de Decembro de 1958 por Francisco Saavedra "Pancho",recollendo así a gran afición que había polo remo na vila de Ares.


Summary: ADEGA ofrece consellos para ter unhas festas máis sustentable social e medioambientalmente e limitar os excesos destes días, tanto na alimentación, no consumo, na xeración de residuos ou nos desprazamentos en coche

"No Nadal xérase un gasto enerxético superior ao do resto do ano, prodúcese un maior consumo de produtos e increméntase substancialmente a cantidade de residuos", subliña ADEGANon o era en orixe, pero o nadal converteuse na festa consumista -e polo tanto insustentable- por excelencia. Compras, desprazamentos en coche, luces, xeración de residuos... Algúns excesos son inevitables, pero outros poden ser evitados a través do cambio de certos hábitos e mediante algún pequeno sacrificio, como lembra a organización ecoloxista ADEGA, que nos últimos anos editou o manual Por un Nadal máis verde e mais o folleto Reis Magos de costas ao Consumismo que incorporan consellos prácticos para ter un Nadal máis "eco-lóxico" e para que "o noso comportamento nestas festas non contribúa a deteriorar o noso patrimonio natural nin a agravar o quecemento global"."Non pretendemos ofrecer receitas máxicas: o que tentamos é suscitar debates sobre a importancia das nosas accións como cidadáns individuais ou pertencentes a unha unidade familiar. Cada persoa sabe mellor ca ninguén cales son as súas posibilidades e capacidades de actuación e ata onde pode chegar para manter a coherencia das ideas na vida cotiá", destaca a entidade na introdución do Manual por un Nadal máis verde."No Nadal xérase un gasto enerxético superior ao do resto do ano, prodúcese un maior consumo de produtos e increméntase substancialmente a cantidade de residuos", subliña ADEGA, que engade que "tamén é insustentable desde o punto de vista social, porque detrás de moitos dos produtos que mercamos e levamos ás nosas casas hai persoas que non gozan do Nadal e non se poden permitir moitas das cousas que elaboran e fabrican para nós".Pregúntate se realmente o consumo que vas facer é importante, se o precisas ou satisfará algunha necesidade real, ou se pola contra só estás sendo unha vítima das festasA entidade tamén chama a atención sobre os excesos en alimentación: "O actual modelo agro-industrial xoga coa comida: róuballa a quen a produce por soldos miserentos, lévaa de viaxe por todo o planeta, emprega a desexada e desfaise da que non precisa chamándolle excedentes", denuncia.Para controlar e reducir algúns dos elementos máis negativos ADEGA ofrece unha serie de consellos prácticos:Consumismo: Pregúntate se realmente o consumo que vas facer é importante, se o precisas ou satisfará algunha necesidade real, ou se pola contra só estás sendo unha vítima das festas. Pescuda se tes alternativas ecolóxicas, de comercio xusto ou artesanais na túa localidadeAgasallos: Un agasallo non ten que ser un obxecto, pode ser unha subscrición para unha entidade social ou medio de comunicación, ou un servizo emprestado por profesionais locais. De igual xeito, pode que para moitos dos teus amigos/as e parentes o mellor agasallo sexa compartir uns días contigo, o teu tempo e os teus coñecementos. E, así mesmo, tamén podes poñer en práctica as túas habilidades e crear os teus propios agasallos.Tenta consumir produtos da localidade, frescos e de tempada. Evita os produtos excesivamente envasados e que veñan de lonxeXoguetes: Pensa nas necesidades reais do neno ou da nena a quen vas agasallar e lembra que o máis importante para eles é o xogo, non o xoguete. Foxe dos xoguetes bélicos e sexistas e opta por xoguetes artesanais, sen pilas, que estimulen a creatividade.Animais: Os animais non son xoguetes. Agasallar ou facerse cunha mascota supón unha responsabilidade: antes de tomar esta decisión, valora ben o que implica. Cada ano, ao chegar o verán, moitos cans e outros animais son abandonados por non saber que facer con eles durante as vacacións. Curiosamente, a desgraza de moitos destes animais tivo a súa orixe no Nadal, datas nas que aumenta o "consumo" de mascotas.Alimentación: Tenta consumir produtos da localidade, frescos e de tempada. Evita os produtos excesivamente envasados e que veñan de lonxe. Foxe especialmente de cultivos tropicais insustentables como os langostinos ou os ananás. Para os alimentos que non teñen produción local, opta polos de comercio xusto: cacao, especias, café... Planifica a compra e calcula ben a comida que vas precisar. Se tes algunha sobra conxélaa e aprovéitaa para outra ocasión.Residuos: Envolve os agasallos con papeis reutilizados doutros anos. Evita os produtos de usar e tirar (panos de mesa, manteis, vasos ou pratos decorados con motivos de Nadal). Evita os produtos excesivamente empaquetados: sempre mellor a granel.Prescinde das luces da árbore e, se as pos, escólleas eficientes ou de baixo consumo e lembra apagalas pola noite ou cando ninguén estea presenteÁrbores de Nadal: Evita cortar unha árbore para empregala só por uns días. En lugar diso, merca unha que poidas utilizar durante varios anos, aluga unha nun viveiro ou fabrica a túa propia árbore con materiais reciclados. Evita decorar con acivro, pois ten especial protección e cumpre un importante papel no ecosistema, e tamén prescinde de musgo ou liques para as decoraciónsTransporte: Emprega o transporte público ou comparte o automóbil con familiares e amigos cando vaias a unha cea ou a un festexo.Enerxía: Sé máis orixinal e prescinde das luces da árbore: hai mil e unha formas de decorala. Se aínda así decides poñerllas, escólleas eficientes ou de baixo consumo e lembra apagalas pola noite ou cando ninguén estea presente


Summary: O xornalista Carlos Jiménez foi expedientado por unha causa que a Xustiza atribúe á súa participación no movemento a prol da liberdade de información nos medios públicos. Será indemnizado con 6.251 euros.

A sala do social do Tribunal Superior de Xustiza da Galiza (TSXG) vén de ratificar unha sentenza previa que condenaba a Corporación de Radio e Televisión da Galiza (CRTVG) a pagar unha multa de 6.251 euros por vulneración de dereitos fundamentais, por mor dunha sanción disciplinaria imposta a un traballador —o xornalista Carlos Jiménez— e que quedou anulada. De feito, o fallo, con data do pasado 26 de maio, destaca a "inmediación temporal" existente entre a apertura do expediente disciplinario —o 6 de novembro do 2018— e a "participación activa" deste empregado no movemento dos 'Venres Negros' —que comezou en maio do mesmo ano—. A CRTVG nega represalias e recorre a sentenza que a condena por sancionar un traballador Segundo recolle a sentenza, a corporación suspendeu o traballador de emprego e soldo durante nove días por supostamente incorrer nunha incompatibilidade co seu posto de traballo ao ter locutado un programa realizado por unha produtora externa para a propia TVG. Tras isto, o empregado levou este asunto aos tribunais e o Xulgado do Social número 1 de Santiago deulle a razón. Así, a xuíza anulou o expediente disciplinario e condenou á CRTVG para pagar 6.251 euros por vulnerar dous dereitos fundamentais —á libre expresión e á tutela xudicial efectiva—. Tras o recurso de suplicación presentado polo ente público contra esa primeira sentenza, agora o TSXG confírmaa nun novo fallo que conclúe que a CRTVG "non probou que a sanción obedecese a un propósito alleo ás represalias polas accións exercitadas" con anterioridade por parte do traballador ante a Xustiza para que se lle recoñecese a relación laboral indefinida. Aliás, os maxistrados do alto tribunal galego aseguran que a corporación "era coñecedora do continuo labor do actor público e notorio" como locutor e presentador en varias produtoras. Por iso, recalcan —igual que o fixo a xuíza de primeira instancia— a " inmediación temporal" entre a apertura do expediente sancionador e a "participación activa" deste empregado nos 'Venres Negros'. Contra esta sentenza aínda cabe interpor recurso de casación no prazo de 10 días. Fontes da CRTVG aseguraron a Europa Press que están "a estudar se se recorre" este fallo. Piden "cesamentos" Após coñecer a sentenza, o sindicato CUT emitiu un comunicado no que considera que esta nova resolución "fecha de maneira significativa unha batalla estéril da CRTVG para o encubrimento dos seus propios actos, como a persecución cara a traballadores e traballadoras do medio que se comprometeron na denuncia da manipulación informativa". Visto para sentenza, con "boas sensacións", o xuízo do locutor Carlos Jiménez contra a CRTVG Neste contexto, a organización exixe que "de inmediato" abra "un proceso" no ente público para que os directivos responsábeis da decisión disciplinaria respondan "pola súa xestión partidista, caciquil e escurantista do medio", á vez que espera que cheguen "as correspondentes cartas de cesamento para evitar que estes feitos se sigan a repetir". A ollos do colectivo Defende a Galega, a sentenza "confirma" o que veñen dicindo nos últimos tres anos: "Era unha represalia polo apoio aos 'Venres Negros'. Parabéns e grazas, compañeiro, polo teu compromiso!", sinalou o colectivo a través de Twitter.